kardosdrur/scandi-wiki huggingface dataset:
Copenhagen Fablab

Copenhagen FabLab er et FabLab der også omfatter en reparationscafé og de er en del af Valby Kulturhus, hvor borgere har fri adgang til ideudfoldelse i stor stil. Det ligger på 4. sal i kulturhuset, hvor man har indrettet det med en større maskinpark.

Copenhagen FabLab åbnede dørene den 9. januar 2013 og det er Kultur Valby under Københavns Kommunes Kultur- og fritidsforvaltning der står bag åbningen. Der findes fablabs i mere end 40 byer verden over, heriblandt Amsterdam, Oslo, Berlin, London, Barcelona og New York. Copenhagen Fablab bliver en del af et globalt netværk, hvor man forpligter sig til, at der skal være offentlig og gratis adgang til 3D-teknologien, at man som 3D-værksted overholder en række fælles standarder i udvalg af maskiner og processer, så idéer og færdigudviklede projekter kan deles globalt mellem fablabs og deres brugere, og endelig at man tilslutter sig det globale fablabfællesskab, hvor delingen finder sted.

Copenhagen Fablab tilbyder følgende faciliteter 
 Elektronikarbejdsplads 
 3D-printer med plastiktråd
 3D (2.5D)-mikrofræser og scanner
 Folieskærer
 Laserskærer 
 Broderimaskine
 På sigt også stor CNC-fræser

Laserskæreren kan skære i rigtig mange forskellige materialer, så som acryl, pap, læder og træ.

Fakta omkring FabLab 

Fablab er en sammentrækning af fabrikationslaboratorium.

Den grundlæggende idé blev udviklet af den amerikanske professor Neil Gershenfeld fra MIT.

Se også
 Labitat
 Maker-faire
 Forskningens Døgn

Kilder/referencer

Eksterne Henvisninger 
Stedets hjemmeside 

Kulturcentre i Danmark
Valby
Hackerkultur
Lancelot Brown

Lancelot Brown, mere kendt som Capability Brown (1716 i Kirkharle, Northumberland - 6. februar 1783 i London) var en engelsk landskabsarkitekt som udformede ca. 170 parker i den periode hvor den engelske landskabelige have vandt indpas. Mange af disse haver og parker findes stadig. 

Brown havde evner for at se et landskabs mulighederne som park eller haveanlæg, heraf hans tilnavn 'Capability'. Han arbejdede under William Kent ved Stowe i Buckinghamshire og formåede senere at omsætte mange af dennes tanker til virkelighed. Han stod blandt andet 1764-74 for udformningen af haven ved Blenheim Palace, Winston Churchills fødested, og Burghley House.

Se også 
 Den engelske havestil
 Havekunstens historie

Referencer

Eksterne henvisninger 

 Biografisk information  fra GardenVisit.com
 Haver og parker som Brown var involveret i.

Landskabsarkitekter fra Storbritannien
Briter i 1700-tallet
Hjelmelandsvågen

Hjelmelandsvågen er en by der er administrationsby i Hjelmeland kommune i Rogaland fylke i Norge. Byen har 592 indbyggere (2012), og ligger i Ryfylke. Riksvei 13 gik tidligere gennem byen, men ender nu ved færgekajen ved Sande hvor der er bilfærge til Nesvik på nordsiden af Jøsenfjorden. Sande har efterhånden overtaget en del centerfunktioner fra Hjelmelandsvågen. Norsk Frukt- og Laksefest arrangeres i Hjelmelandsvågen hvert år i september måned. Her ligger også kommunenss tusenårssted som er en friluftsscene på tunet, tegnet af Knut Fosså.

Hjelmelandsvågen er en gammel kystbygd og langs fjorden øst for Hjelmelandselva står der fortsat mange gamle huse. Tidligere var der også sådan bebyggelse langs elven, men en stor oversvømmelse 26. november 1940 raserede dette område. Ti huse blev taget af vandmasserne som også skylled dele af kirkegården væk. Området blev gendannet, men ingen af husene blev genopført. I dag ligger kommunehuset i dette område, mens kirkegården er flyttet nærmere kirken på sydsiden af elven.

Eksterne kilder og henvisninger 

 Norsk Frukt- og Laksefests nettsted
 Njål Tjeltveit, Hjelmelandsvågen, ein strandstad i Ryfylke, 1986, 
 Trygve Brandal, Hjelmeland bygdesoge, Bind II, 1800-1990, 1994, 

Byer i Rogaland
Rasmus Seebach Live

Rasmus Seebach Live er et kombineret DVD- og CD-udgivelse med en koncertoptagelse af den danske sanger og sangskriver Rasmus Seebach. Den blev udgivet den 12. november 2012 på ArtPeople. Liveudgivelsen blev optaget den 22. juni 2012 i Horsens Statsfængsel. Udgivelsen debuterede på førstepladsen af Musik DVD-hitlisten, og modtog i februar 2013 dobbelt platin for 30.000 solgte eksemplarer.

Koncerten indeholder sange fra sangerens to succesfulde album, Rasmus Seebach (2009) og Mer' end kærlighed (2011). Om udgivelsen har Rasmus Seebach udtalt: "Jeg er lykkelig over at have foreviget denne magiske aften på dvd. Som det ofte sker til koncerter opstår der en helt specielt stemning, hvor man fuldstændig glemmer alt om tid og sted, og bare går i ét med publikum. Det var præcis det der skete denne aften, og både mit band og jeg lod os rive fuldstændigt med. Jeg glæder mig vildt meget til at se det igen".

Spor

Kilder

Eksterne henvisninger 
 

Rasmus Seebach-album
Livealbum fra 2012
Jøsenfjorden

Jøsenfjorden er en sidefjord af Boknafjorden i Hjelmeland kommune i Rogaland fylke i Norge. Det er også navnet på en bygd som ligger på nordsiden af fjorden. Fjorden har indløb fra Hjelmelandsfjorden i vest mellem Nesvik på Jøsneset i nord og Mula lige ret nord for Hjelmelandsvågen mod syd. Fjorden strækker sig 24 km mod øst til den fraflyttede gård Førre. Begge sider af fjorden er bratte og stiger ret op til højder på over 700 moh. 

Næsten halvvejs inde i fjorden går Tøtlandsvika  ind mod syd til udmundingen af elven Vormo. Længere inde i fjorden løber elven Ulla ud i fjorden. Den ligger ved bygden Jøsenfjorden som består af gårdene Vadla (på vestsiden) og Hauga (på østsiden). Herfra og ind til bunden af fjorden bliver fjorden smallere  og den inderste del bliver kaldt Førrebotn. Her munder  elven Føreåna ud i fjorden. Både Ulla og Førre er reguleret i forbindelse med Ulla-Førrevandkraftværkerne i 1980'erne  og det  meste af vandføringen er overført via Blåsjø til Suldal. Vormo er derimod varigt beskyttet. 

Riksvei 13 går på nordsiden av fjorden fra garden Indre Eiane og ut til Nesvik.

Fjorde i Rogaland
Andreas Buntzen

Andreas Buntzen er navnet på flere personer:

 Andreas Buntzen (1733-1810) – dansk grosserer
 Andreas Buntzen (1781-1830) – dansk grosserer
 Andreas Buntzen (læge) (1811-1880) – dansk læge
 Andreas Buntzen (redaktør) (1859-1930) – dansk redaktør
Perlegade (Sønderborg)

Perlegade er en gade i centrum af Sønderborg. Den er 650 meter, hvoraf de 400 meter er gågade. Gadens forløb starter ved Rådhustorvet og går i nordøstlig retning, hvor den ender ved sammenløbet med Løngang. På strækningen stiger højden med 12 meter.

Perlegade hører til blandt den ældste del af Sønderborg og findes således på bykort tilbage fra middelalderen. Det har igennem århundreder været byens hovedstrøg, hvilket også kan ses af flere markante bygninger på gaden.

I den nordlige ende af gaden ved Føtex, lå der tidligere en lille dam kaldet Svanedammen.

Gadeskilte 
Efter en udtalelse fra daværende politimester i København, Hanne Bech Hansen, i 2009 om at politiet i visse henseende brugte udtrykket Perle i stedet for det diskriminerende perker, blev udtrykket Perle særligt populær. Det betød at Sønderborg Kommune flere gange måtte sætte nye gadeskilte op i Perlegade, da de blev stjålet.

Gader i Sønderborg
Gågader i Danmark
Luise Hensel

Luise Hensel (30. marts 1798 – 18. december 1876) var en tysk religiøs forfatter og digter. Hun var søster til maleren Wilhelm Hensel, der var gift med komponisten Fanny Hensel (født Mendelssohn).

Biografi 
Luise Hensel blev født den 30. marts 1798 i landsbyen Linum i den tyske delstat Brandenburg. Efter faderens død i 1809 flyttede hun og hendes mor til Berlin.

I sin ungdom var hun eftertragtet af forskellige mænd, deriblandt forfatteren Clemens Brentano og komponisten Ludwig Berger. Hun gengældte ikke deres følelser, men til Brentano skrev og sendte hun dog 20 sange, om hvilke han i 1817 skrev til sin bror: "Disse sange knuste først mit hjerte og fik mig til at græde, deres sandhed og enkelhed virkede for mig som det helligste, mennesket kunne skabe."

En anden forfatter, Wilhelm Müller, var også håbløst forelsket i Hensel. Han beskrev sin ugengældte kærlighed til hende i sine digtsamlinger Die schöne Müllerin og Winterreise. Franz Schubert satte musik til Die schöne Müllerin i 1823 og til Winterreise i 1828, og de to sangcyklusser, der blev ud af det, hører i dag til hans populæreste. Et venskab med Ludwig von Gerlach, der senere blev lærer for Otto von Bismarck, førte hende ind i partiet Zentrums inderkreds. Partiet var en stor magtfaktor i Tyskland. Dette stred mod hendes religiøse holdninger og førte til en følelsesmæssig krise, der gjorde, at hun meldte sig ind i den romerskkatolske kirke.

I 1819 forlod hun Berlin og blev selskabsdame for fyrstinde Mimi Salm-Reifferscheidt-Krautheim, med hvem hun rejste til Münster og Düsseldorf. I Münster styrkedes hendes katolske tro takket være den katolske teolog Bernhard Overberg. Den 6. marts 1820 pålagde hun sig selv cølibat.

I 1821 tog hun arbejde som lærerinde for enken efter digteren grev Friedrich Leopold zu Stolberg i byen Sondermühlen, hvor hun boede til 1823. Her fuldendte hun sin religiøse udvikling. Derefter rejste hun med sin plejesøn Rudolf Rochs, der var søn af hendes tidligt afdøde søster, til den westfalske by Wiedenbrück, hvor hun indskrev ham på byens drengeskole. De tilbragte et roligt liv i byen til 1827.

Pilgrimsliv 

Derefter begyndte Luise Hensel et fromt og beskedent liv som pilgrim. Det begyndte med, at hun i seks år underviste i en kirke i Aachen. En af hendes elever var Clara Fey, der siden stiftede den katolske orden "Søstrene af Jesu Fattige Børn". Hendes religiøse hengivenhed blev endnu en gang sat på prøve at kærligheden, denne gang i form af et frieri fra lægen Clemens August Alertz, der siden blev livlæge for Pave Pius IX. Hun brugte resten af sit liv på at undervise og skrive religiøse værker, og hun skiftede tit bopæl. Hun døde i Paderborn den 18. december 1876, 78 år gammel.

Værker 
Luise Hensels Gedichte (Digte), der også har digte af hendes søster Wilhelmine, blev udgivet 1858. De afspejler en tankefuld fromhed og er et fornemt eksempel på tysk religiøs digtning. I 1869 udkom Lieder (Sange) og i 1878 Briefe der Dichterin Luise H. (Digteren Luise H.'s breve, posthumt).

Eksterne henvisninger 

 Online-biografi om Luise Hensel

Se også 
 Die schöne Müllerin

Digtere fra Tyskland
Katolikker fra Tyskland
Kongevej (Sønderborg)

Kongevej er en gade i Sønderborg. Gaden er 1,3 km lang og er anlagt omkring år 1900. Gadens forløb svarer ret nøje til forløbet af en militær kolonnevej, som blev anlagt på bysiden af fæstningsvolden i den preussiske Festung Sonderburg-Düppel. Ved kolonnevejen blev fæstningens kanonhus (artilleriarsenal) opført. Bygningen findes fortsat og er nu indrettet til privat beboelse (Kongevej 48-54). 

Gaden hed før 1920 Kaiser Wilhelm Allee. Den blev hurtigt anset som den fineste gade i byen. Der ses fortsat adskillige store villaer opført i typisk tysk nygotik- og jugendstil.

Blandt markante bygninger i gaden kan nævnes Ahlmann-Skolen, Sønderborg Statsskole, det tidligere domhus og den tidligere tyske rigsbanksfilial, som har adresse på Kongevej selv om bygningens imposante facade vender ud mod Østergade. Det nedbrudte Amtssygehus (Kongevejshospitalet) lå i gadens nordlige ende.

Galleri

Referencer

Gader i Sønderborg
Jernbanegade (Sønderborg)

Jernbanegade er en gade i Sønderborg. Gaden er 450 meter lang, hvoraf de 180 meter er gågade. Cirka midt på strækningen krydses Perlegade.

Gaden blev for en stor del anlagt i slutningen af 1920'erne, da der i forbindelse med bygningen af Kong Christian den X's Bro blev skabt forbindelse mellem Sønderborgs to stationer, Sønderborg H og Amtsbanegården. Jernbanesporet blev lagt i midten af vejen, og man kunne derfor frem til nedlæggelsen af Mommarkbanen i 1962 opleve toge mídt i trafikken.

Gader i Sønderborg
Humletorvet

Humletorvet er et torv i Sønderborg. Det hører sandsynligvis til blandt det ældste af byen, da man ved arkæologiske udgravninger har fundet en brønd med keramik fra 1200-tallet. Der findes dog ingen ældgamle bygninger her, da de fleste blev udsat for bombardement i 1864.

Eksterne henvisninger 
 Humletorvet på Historisk Atlas

Gader i Sønderborg
Torve og pladser i Danmark
Østergade (Sønderborg)

Østergade er en gade i Sønderborg. Gaden er ca. 290 meter lang. Gaden starter ved krydset med Perlegade og Rådhustorvet og ender ved Kongevej. På strækningen krydses Kastanie Alle. 

Ved starten af gaden ligger byens første apotek (Løve Apoteket) og posthuset. Cirka midt på strækningen ligger et lille anlæg kaldet Apotekerens Have og ved siden af denne ligger byens nye indkøbscenter Borgen. På denne plads har der fra 1975 til 2011 ligget en Kvickly.

Gader i Sønderborg
Grundtvigs Allé

Grundtvigs Allé er en vej i Sønderborg Den tjener som en slags omfartsvej eller ringvej gennem den østlige bydel. Den er ca. 4,2 km lang. Vejen er opkaldt efter N.F.S. Grundtvig.

Vejen tager sin begyndelse ved i syd, hvor den starter i et t-kryds med Hiort Lorenzens Vej og går derpå i nordlig retning, krydser Søndre Landevej, Augustenborg Landevej og Nørrekobbel, før den ender i en dobbelt-sporet rundkørsel ved Omfartsvejen (primærrute 8).

På vejen ligger bl.a. Alssundgymnasiet, Sønderskovskolen, Business College Syd og der passeres også aflastningscentret Center Øst før man kommer til Scandic Sønderborg ved den nordlige rundkørsel.

Gader i Sønderborg
N.F.S. Grundtvig
Mølby (Sønderborg)

Mølby er en gade i Sønderborg. Den er ca. 250 meter lang og er præget af ældre små byhuse. Vejen er ensrettet med kørselsretning fra nord mod syd.

Mølby var oprindeligt en selvstændig bebyggelse, men er med tiden blevet opslugt af Sønderborg.

Gader i Sønderborg
Rådhustorvet (Sønderborg)

Rådhustorvet er en central plads i Sønderborg. Den har navn efter byens rådhus, som har ligget på denne plads siden 1500-tallet. Det nuværende rådhus er dog fra 1933.

Fra torvet udgår gaderne Perlegade i nordlig retning, Østergade i østlig retning, Æblegade i vestlig retning, samt Store Rådhusgade og Lille Rådhusgade, på hver sin side af rådhuset, i sydlig retning.

Se også
 Sønderborg Rådhus

Gader i Sønderborg
Sønderborg Rådhus

Sønderborg Rådhus, beliggende Rådhustorvet i Sønderborg er det administrative centrum for Sønderborg Kommune.

Sønderborg Rådhus har siden 1500-tallet ligget i vejgaflen mellem Store Rådhusgade og Lille Rådhusgade. Dengang byggede man et to-etagers hus med takkede gavle og spir og indskriften "Mæth loch skal land byggies", altså "Med lov skal land bygges".

I 1837 begyndte en modernisering af de offentlige bygninger, og rådhuset fik derfor en mere klassisk facade. Desværre kom denne facade kun til at stå i knap 30 år, for i 1864 faldt der bomber over Sønderborg. Preusserne sigtede bevidst mod rådhuset - byens vartegn. Og sammen med hele kvarteret rundt om, blev det delvist skudt i grus.

I 1865 begyndte genopbygningen og man ønskede at gentage motiverne fra det oprindelige, middelalderlige rådhus. Det fik derfor igen takkede gavle og spir og opført i nygotisk stil. Ud over spir, fik det også ny klokke og støbejernsbalkon. Det nygotiske rådhus blev indviet på Kong Wilhelm 1. af Preussens fødselsdag i 1866.

I slutningen af 1800-tallet blev rådhuset dog for lille, og endeligt i 1931 udskreves der en arkitektkonkurrence om opførelse af et helt nyt rådhus. Arkitekt Holger Mundt deltog i denne konkurrence med flere forslag og fik både 1. og 2. præmien.

Det nuværende rådhus opførtes i 1932-33 og blev et hovedværk i den danske nyklassicisme.

Rådhuset blev endnu engang for småt efter kommunalreformen i 1970. I 1983-85 blev der således foretaget en udbygning, tegnet af arkitekterne Friis og Moltke. Det var et stort anneks på den østlige side af Lille Rådhusgade.

Efter kommunalreformen i 2007, hvor 7 kommuner på Als og Sundeved blev lagt sammen, har rådhuset fået flere andre afdelinger. Dog er den centrale del af byens styre stadig bevaret i Sønderborgs historiske centrum.

Rådhuse i Danmark
Rådhus
Rådhus
Etableret i 1933
Mayfair

Mayfair (oprindeligt kaldet The May Fair) er et område i det centrale London beliggende i City of Westminster. Området består i dag hovedsagelig af erhverv, hvor mange tidligere boliger er omdannet til kontorlokaler for store virksomheders hovedkontorer, ambassader samt hedgefonde og ejendomsmæglere. Der findes dog stadig en del boligejendomme såvel som eksklusive shoppingområder og Londons største samling af luksushoteller og mange restauranter. Huslejen i Mayfair er blandt den højeste i London og i verden.

Al-Thani-familien, den herskende familie i Qatar, og deres slægtninge ejede en fjerdel af de 113 hektar i Mayfair i 2006. Den nordvestlige del af Mayfair fik efterfølgende kælenavnet 'Little Doha'. Området er også blevet kaldt "Qatari quarter" og 'Qataropolis'. Prominente ejendomme i Mayfair, der ejes af Qatar inkluderer Dudley House på Park Lane og Lombard House på Curzon Street. Familiemedlemmer ejer også hotellerne The Connaught og Claridge's i Mayfair via Maybourne Hotel Group.

Gader og pladser i Mayfair 
 Albemarle Street
 Berkeley Square
 Berkeley Street
 Bond Street
 Brook Street
 Brown Hart Gardens
 Bryanston Square
 Charles Street
 Cork Street
 Curzon Street
 Dover Street
 Grosvenor Square
 Hanover Square
 Harrowby Street
 Hill Street
 Hyde Park Corner
 Marble Arch
 Old Park Lane
 Park Lane
 Piccadilly
 Piccadilly Circus
 Regent Street
 South Molton Street
 Savile Row
 Shepherd Market
 South Audley Street

Referencer

Eksterne henvisninger 
 død link: Stedet for det oprindelige May Fair  

City of Westminster
Varhaug

Varhaug er navnet på en by og en tidligere kommune på Jæren i Rogaland fylke i Norge. Den er nu administrationsby i Hå kommune. Byen har 2.857 indbygger (2012). Mellem Nærbø og Varhaug ligger Åna fængsel, tidligere Åna kredsfængsel og Opstad tvangsarbejdshus.

Stednavnet er oprindeligt et gårdsnavn, hvor sidste led sigter til en gravhøj på gården. Første led er formentlig det norrøne var, som betyder stensat grav eller stensætning.

Trafik 
Varhaug har station på Jærbanen.

Den tidligere kommune Varhaug 
Varhaug var en selvstændig kommune i 70 år; oprindelig, fra 1837, var Varhaug del af Hå formandskabsdistrikt.

Hå blev i 1894 delt i Varhaug og Nærbø kommuner. Varhaug havde da den blev etableret som selvstændig kommune 1.801 indbyggere.

1. januar 1964 blev Varhaug slået sammen med Nærbø og Ogna kommuner til den nye Hå kommune. Varhaug havde ved sammenlægningen 3.454 indbyggere.

Kendte personer fra Varhaug 
 Grethe Marie Ånestad, opfinder og skuespiller
 Bjørn Ingvar Kydland, fodboldspiller
 Lars Gaute Bø, fodboldspiller
 Kjetil Aanestad, håndboldspiller
 Glenn Undheim, golfspiller

Byer i Rogaland
Hå
Privathospitalet Mølholm

Privathospitalet Mølholm er et sygehus i Vejle. Det drives i privat regi af og ejes af en speciallægegruppe. 

Stedet etableredes i 1992 af speciallæge Steen Kofod og er beliggende omkring en patriciervilla i Mølholm-området i Vejle. Virksomheden har udvidet flere gange og er i kontinuerlig vækst. Privathospitalet har de fleste lægelige specialer repræsenteret.

Eksterne henvisninger 
 

Mølholm
Bygninger, konstruktioner og anlæg i Vejle
Etableret i 1992
Privathospitalet Kollund

Privathospitalet Kollund er et danskejet privathospital i Kollund. Privathospitalet åbnede i 2003 og har i dag klinikker i Esbjerg, Fredericia og Horsens. Privathospitalet Kollund har bl.a. specialerne rygkirurgi, ortopædkirurgi, organkirurgi, plastikkirurgi, kardiologi, dermatologi og specialiserer sig desuden ved at have en 1,5T MR scanner.

Eksterne kilder og henvisninger 
 Om hospitalet  på deres websted

Kollund
Bygninger, konstruktioner og anlæg i Aabenraa Kommune
Haderslev Sygehus

Haderslev Sygehus var et offentligt drevet sygehus. Det ejedes af Region Syddanmark og blev drevet under sygehusenheden Sygehus Sønderjylland. Sygehuset indeholder en skadeklinik, gynækologisk og obstetrisk afdeling, dagkirurgisk, ortopædkirurgisk afdeling samt serviceafdelinger som laboratorie, blodbank og røntgen.

Ifølge den vedtagne sygehusstruktur i Region Syddanmark, skulle sygehuset lukke i 2014, hvorefter afdelingerne blev flyttet til Kolding og Aabenraa. Sygehuset i Haderslev blev i 2013 solgt til statens ejendomsselskab Freja for 30 mill. Kr.

Sygehuse i Region Syddanmark
Sygehus
Ciconia Aarhus Privathospital

Ciconia Privathospital Aarhus er et privat drevet sygehus i Aarhus-forstaden Højbjerg. 

Privathospitalet etableredes i 1984 af speciallæge Karsten Petersen med speciale i fertilitet. Dette område er stadig i dag i særlig fokus, men der arbejdes også indenfor plastikkirurgi, gynækologi, karkirurgi, knækirurgi samt øre- næse- og halskirurgi.

Privathospitaler i Danmark
Virksomheder i Aarhus
Etableret i 1984
Privathospital og Hjertecenter Varde

Privathospital og Hjertecenter Varde er et privathospital i Varde. 

Privathospitalet etableredes i 1997 som hjertecenter med fokus på netop det hjertekirurgiske område. Det blev hurtigt et af landets førende hjerteafdelinger og i 2010 flyttede man til nye lokaler. Herefter opstod en periode med stor usikkerhed om, hvorvidt Region Syddanmark fortsat ville henvise patienter til hjertecentret eller sende dem til Odense Universitetshospital, da den sidstnævnte stod for landsdelsfunktionen. Til sidst lykkedes det at få en aftale med regionen og i 2012 udvides specialet med ortopædkirurgi.

Varde, Privathospital og hjertecenter
Etableret i 1997
Varde
Anders Langes Avis

Anders Langes Avis (tidligere udgivet som Hundeavisen 1948-1962) var en norsk avis om hundehold og politik, som blev udgivet fra 1962 til 1974. Avisen fungerede i høj grad som udgiveren Anders Langes personlige talerør, og stod for den samme politik som det senere protestparti "Anders Langes Parti til sterk nedsettelse av skatter, avgifter og offentlige inngrep", der senere skiftede navn til Fremskrittspartiet. Avisen var stærkt højredrejet og forfægtede et forholdsvis racistisk budskab med standpunkter som "Ingen stemmeret til negere", "Stop blandede ægteskaber", "Hver nation en race" og "Ingen u-hjælp til de sorte". Avisen forfægtede også en positiv holdning til apartheidregimet i Sydafrika og stemplede norske modstandere af apartheidsystemet som "forædere mod den hvide race".
Avisens motto var Om alle ønsker å bli rike, hvorfor er det da så ille at noen blir det?

Historie 

I 1947 blev Anders Lange sekretær i Norsk Kennel Klub og startede senere sin egen kennel i Oppegård. I 1948 grrundlagde han Hundeavisen. Avisen handlede i starten hovedsagelig om hundehold og til en vis grad om dyreværnsspørgsmål. Men i 1950-erne blev den mere og mere åben overfor politiske ytringer og op gennem 1960'erne blev den redaktionelle profil helt ændret, og avisen blev i 1962 omdøbt til Anders Langes Avis. Avisen havde en krads brod mod det herskende politiske miljø, og var hovedsagelig rettet mod skatter og afgifter og alle former for afgrænsinger af det frie næringsliv, og indgreb i den enkeltes liv.

Referencer

Ekstern henvisning 
 Dagbladet.no: I kinosalens mørke

Aviser fra Norge
Etableret i 1948
Aabenraa Sygehus

Aabenraa Sygehus er et offentligt drevet sygehus i Aabenraa. Det ejes af Region Syddanmark og drives af Sygehus Sønderjylland. Ifølge regionens vedtagne sygehusstruktur skal det fungere som akutsygehus og er derfor under udvidelse. Sygehuset skal overtage funktioner fra både Sønderborg og Tønder sygehuse.

Sygehuse i Region Syddanmark
Sygehus